b'\n_START_ARTICLE_\nA/S SABA\n_START_SECTION_\nHistorie\n_START_PARAGRAPH_\nI 1940 begynte Arne Gravdahl, som drev transportforretning og landhandel i Andebu, med produksjon av moderne sanitetsbind. De f\xc3\xb8rste fabrikkproduserte damebindene kom i handelen omkring 1900, men engangsbind overtok f\xc3\xb8rst i l\xc3\xb8pet av 1950-tallet for hjemmestrikkede kluter og tidligere tiders ofte improviserte menstruasjonsbeskyttelse. Gravdahl startet opp sammen med Olav Breian i en garasje p\xc3\xa5 \xc3\x98vre R\xc3\xa5el i dav\xc3\xa6rende Sem kommune, ca. tre km utenfor byen. Fem \xc3\xa5r seinere etablerte Arne Gravdahl Saba-fabrikken med Gunnar Nissen Brager i det som opprinnelig hadde v\xc3\xa6rt en harpunsmie. I 1951 ble en ny bygning tatt i bruk, men da den ble \xc3\xb8delagt i brann i 1952, ble det reist en bygning p\xc3\xa5 1000 m\xc2\xb2, i mur og med nye maskiner._NEWLINE_I 1968 ble familiebedriften kj\xc3\xb8pt av den svenske konkurrenten M\xc3\xb6lnlycke, et selskap utenfor G\xc3\xb6teborg som ble grunnlagt som veveri i 1849. Saba hadde innledet samarbeid med M\xc3\xb6lnlycke allerede i 1960,, da for enerett til salg av tampongmerket \xc2\xabo.b.\xc2\xbb i Norge. I 1962 ble det inng\xc3\xa5tt en samarbeidsavtale om produksjon og salg av bleier.  Fra 1968 inngikk Saba som datterselskap av det svenske industriselskapet. Saba produserte, markedsf\xc3\xb8rte og solgte M\xc3\xb6lnlyckes produkter i Norge. M\xc3\xb6lnlycke ble p\xc3\xa5 sin side kj\xc3\xb8pt av SCA-konsernet i 1975._NEWLINE_Virksomheten ved Saba ble fra slutten av 1960-tallet inndelt i divisjoner. I T\xc3\xb8nsberg var det p\xc3\xa5 1980-tallet fire: Konsumentdivisjonen (markedsf\xc3\xb8ring), sentraladministrasjonen (personal- og \xc3\xb8konomiavdeling), produksjonsdivisjonen og engineeringsdivisjonen (utvikling og konstruksjon av maskiner). I Halden ble det laget teknisk-kjemiske produkter som h\xc3\xa5r- og hudpleiemidler, rengj\xc3\xb8ringsmidler, lim og annet._NEWLINE_Administrerende direkt\xc3\xb8r i 1988 var Trygve Nagel-Johansen._NEWLINE_I 1996 tok SCA over M\xc3\xb6lnlycke og Saba. I 1999 bestemte SCA seg for \xc3\xa5 skille ut engineeringen og solgte konstruksjonsdivisjonen i T\xc3\xb8nsberg til det italienske selskapet GDM, som lager maskiner for engangsbleier.\n_START_SECTION_\nProdukter\n_START_PARAGRAPH_\nI 1954 utviklet fabrikken i T\xc3\xb8nsberg \xc2\xabSaba de-Luxe \xe2\x80\x93 bindet med bomull\xc2\xbb. Det var et sanitetsbind med defibrert cellulose og bomull og var betydelig bedre enn konkurrentenes produkter. Nyvinningene f\xc3\xb8rte til \xc3\xb8kt salg, fra 400.000 10-pakninger i 1954 til ca. 4,5 millioner 10-pakninger i 1960, og virksomheten vokste med nye produkter og st\xc3\xb8rre anlegg. Tidlige engangsbind ble brukt sammen med et diskret hoftebelte eller festet med n\xc3\xa5ler. Siden kom \xc2\xabSaba Self Sit\xc2\xbb, bind som ikke skulle knyttes fast, men isteden hadde et lag skumgummi for \xc3\xa5 holde seg p\xc3\xa5 plass i tettsittende underbukser. Andre bindvarianter var tynne truseinnlegg og tykkere typer til bruk om nettene._NEWLINE_Fram til 1960-tallet ble menstruasjon betraktet som noe h\xc3\xb8yst privat det var upassende \xc3\xa5 snakke offentlig om. Hygieneproduktene ble p\xc3\xa5 1950-tallet vanligvis ikke utstilt i butikkene, men isteden solgt diskret under disken. Noen rev ogs\xc3\xa5 av merkene og la produktene i gr\xc3\xa5papir. Sabas aktive reklame vakte derfor oppsikt flere steder, ikke minst gjennom den omreisende \xc2\xabSaba-bussen\xc2\xbb; den hadde fast kj\xc3\xb8ring til grossister i papir, parfyme og trikotasje p\xc3\xa5 \xc3\x98stlandet. Opprinnelig var det forbudt \xc3\xa5 selge tamponger i Norge av frykt for helseskade, ble loven ble opphevet sist p\xc3\xa5 1950-tallet. Inntil da hadde bind stort sett blitt solgt p\xc3\xa5 apotek og i damekonfeskjonsforretninger, men var blitt kjent og vanlig til salgs i norske dagligvarebutikker._NEWLINE_Det st\xc3\xb8rste produktet tidlig p\xc3\xa5 1990-tallet var barnebleier. Voksenbleier og sanitetsbind var ogs\xc3\xa5 viktige, sammen med bygging av industrimaskiner for \xc3\xa5 lage bleier, bind og annet.\n_START_SECTION_\nSCA Hygiene Products i dag\n_START_PARAGRAPH_\nSCA Hygiene Products AS er i dag (2015) et selskap som lager og selger mykpapir, bleier, inkontinensbeskyttelse og menstruasjonsbind. Det er del av SCA, et globalt Industrikonsern som i tillegg til personlige hygieneprodukter og mykpapir ogs\xc3\xa5 produserer emballasjel\xc3\xb8sninger, avispapir og sagd heltre. SCA ble startet i 1929 og har hovedkontor i Stockholm._NEWLINE_SCA Hygiene Products markedsf\xc3\xb8rer blant annet \xc2\xabLibero\xc2\xbb, \xc2\xabLibresse\xc2\xbb, \xc2\xabTena\xc2\xbb, \xc2\xabTork\xc2\xbb og \xc2\xabEdet\xc2\xbb. Saba-navnet er beholdt som varemerke for hygieneartikler solgt i det sentralamerikanske markedet.\n_START_SECTION_\nAnnet\n_START_PARAGRAPH_\nVall\xc3\xb8- og Narver\xc3\xb8d-omr\xc3\xa5det i dagens T\xc3\xb8nsberg kommune var lenge dominert av tekstilproduksjon, en n\xc3\xa6ring som ga mange kvinnearbeidsplasser. Foruten ullspinneri p\xc3\xa5 Vall\xc3\xb8 (1783), fantes et bomullsspinneri og -veveri som var en stor arbeidsplass inntil omkring 1870. Seinere kom Brager konfeksjonsfabrikk A/S som i 1960 hadde 100 ansatte, A/S Saba (Sca M\xc3\xb8lnlycke AS) og Ryla tekstil._NEWLINE_Etter at virksomheten ble lagt ned p\xc3\xa5 R\xc3\xa5el, har de gamle kontor- og fabrikklokalene v\xc3\xa6rt utleid som kontorer og lager for bedrifter og privatpersoner. Saba-bygget, ogs\xc3\xa5 kalt BASA-bygget av utleierne, ble rammet av brann sommeren 2015._NEWLINE_Saba M\xc3\xb6lnlycke var sponsor for det norske kvinnelandslaget i fotball da nordisk mesterskap ble arrangert i Norge i 1979. Bedriften fortsatte st\xc3\xb8tten p\xc3\xa5 1980-tallet da serien for norsk kvinnefotball fikk navnet \xc2\xabSaba-serien\xc2\xbb.'